በቴክኖሎጂ የተደገፈ 110 ሚሊየን ዶላር የገንዘብ ማጭበርበር እና ዘረፋ ወንጀል ከሸፈ
አዲስ አበባ፦ በቴክኖሎጂ የተደገፈ ዓለም አቀፍ የገንዘብ ማጭበርበር እና ዘረፋ ወንጀል ማክሸፉን ብሔራዊ መረጃና ደህንነት አገልግሎት አስታወቀ፡፡
 አገልግሎቱ ዓለም አቀፍ የገንዘብ ዝውውር ሥርዓትን በመጠቀም 110 ሚሊየን ዶላር የማጭበርበርና የዘረፋ የወንጀል ሙከራ በቁጥጥር ሥር እንዲውል ማድረጉን ገልፀዋል።
ብሔራዊ መረጃና ደህንነት አገልግሎት ለፋና ብሮድካስቲንግ ኮርፖሬት በላከው መግለጫ፤ ተጠርጣሪዎቹ ነዋሪነቱ አሜሪካ ካሊፎርኒያ ግዛት በሆነው ኒል ቻርለስ በተባለ ግለስብ ስም በባንክ የተቀመጠ 110 ሚሊየን ዶላር ባለቤቱ እንዳዘዘ አስመስለው ከፊንፊኔ ቅርንጫፍ የኢትዮጵያ ንግድ ባንክ ለማውጣት የተለያዩ የማጭበርበር ስልቶችን ሲያቀናጁ እንደነበር አስታውቋል።
ይሁንና ሕገወጥ የገንዘብ ማዘዋወርና ዘረፋ ወንጀሉ በብሔራዊ መረጃና ደህንነት አገልግሎት ክትትል ሥር የነበረ በመሆኑ፤ ግንቦት 1 ቀን 2012 ዓ.ም በመጀመሪያ ዙር 60 ሚሊየን 990 ሺህ 939 ብር ከተጠቀሰው ባንክ አውጥተው በማዳበሪያ ጭነው በአዘጋጁት ተሽከርካሪ ሊወስዱ ሲሉ እዚያው ባንክ ውስጥ በፖሊስ በቁጥጥር ሥር እንዲውሉ መደረጉን ገልጿል።
ወንጀሉን በማቀነባበር ከሚታወቁት መካከል አድይሚ አድርሚ አብዱልራፊ (Adeymi Aderemi Abdulrafiu) የተባለ ናይጄሪያዊ ኢትዮጵያ ውስጥ አዲስ አበባ ቦሌ ክፍለ ከተማ ወረዳ አንድ ሸገር እንግዳ ማረፊያ በቀን 450 ብር እየከፈለ ከአንድ ዓመት በላይ በመቀመጥ ተልዕኮውን ለማስፈፀም ሲንቀሳቀስ እንደነበር ብሔራዊ መረጃና ደህንነት አገልግሎት ሲያካሂድ በነበረው ክትትል አረጋግጧል።
ይኸው ግለሰብ ተልዕኮውን ለማስፈፀም ዓለም አቀፍ ኤቲም ካርድ ያዘጋጀ ሲሆን፤ ገንዘቡንም ከአሜሪካዊው ኒል ቻርለስ የባንክ ሂሳብ ቁጥር በቀላሉ እንደ ባለቤት ሆኖ ለማውጣት ያመቸው ዘንድ በኢትዮጵያ በዘርፉ ልምድ ያላቸውን የሳይበርና የአይቲ ባለሙያዎችን፤ እንዲሁም ተያያዥ ሙያ ያላቸውን ግለሰቦች በመለየትና በማጥናት የጥቅም ተጋሪ በማድረግ ሲንቀሳቀስ መቆየቱን ገልጿል።
በዚህ ወንጀል ለጊዜው አንድ ናይጄሪያዊና አምስት ኢትዮጵውያን በድምሩ ስድስት ግለሰቦች በተካሄደው የመረጃ ማሰባሰብና ክትትል በቁጥጥር ሥር መዋላቸውንም አስታውቋል። ቀሪዎችንም ለመያዝ ክትትሉን አጠናክሮ መቀጠሉን ነው አስታውቋል።
ይህንን ዓለም አቀፍ ገንዘብ የማስተላለፍና የመዝረፍ ወንጀል ብሔራዊ መረጃና ደህንነት አገልግሎት በቴክኖሎጂና በሰው ሃይል መረጃ ተደግፎ በጥብቅ ሙያዊ ዲሲፒሊን ከጅምሩ እስከ መጨረሻው ድረስ እየተከታተለና ተገቢውን አመራር እየሰጠ ውጤታማ እንዲሆን ማድረጉንም ገልጿል።
ብሔራዊ መረጃ ደህንነት አገልግሎት በአገር ደህንነትና በህዝብ ጥቅም ላይ ከፍተኛ ጉዳት የሚያስከትሉ በአገር ውስጥ የሚፈፀሙ እንዲሁም ዓለም አቀፍ ወንጀሎችንና ሕገወጥ ድርጊቶችን በማክሸፍ የህዝብንና የአገርን ደህንነት እያስጠበቀ እንደሆነ በተከታታይ ካካሄዳቸው ኦፕሬሽኖች በመነሳት ለህዝብ ይፋ ማድረጉን አስታውሷል።
የእዚህ አይነት ተመሳሳይ ወንጀሎች እንዳይፈፀሙ ህብረተሰቡ የተለመደ ትብብሩን አጠናክሮ እንዲቀጥል ጥሪ አቅርቧል። ይህ ኦፕሬሽን የተሳካ እንዲሆን የኢትዮጵያ ንግድ ባንክ አመራሮችና የአዲስ አበባ ፖሊስ ኮሚሽን ላደረጉት ትብብር ላቅ ያለ ምስጋናም ቀርቧል።አዲስ ዘመን  ግንቦት 4/2012 በጋዜጣው ሪፖርተር